google/wiki40b huggingface dataset:
Γεώργιος Αξιώτης

Κριτική και αντιδράσεις

Έχει συζητηθεί αρκετά η περίπτωση του Αξιώτη και, κυρίως, οι λόγοι για τους οποίους αποσύρθηκε από τα μουσικά πράγματα της εποχής του. Φαίνεται ότι, ως πρωτοπόρος της «αγωνιστικής» κριτικής στην Ελλάδα, με «συγκεκριμένους στόχους αναμόρφωσης της μουσικής παιδείας», προκάλεσε σοβαρές αντιδράσεις και αντιπάθειες που εμπόδισαν τη σταδιοδρομία του.  Υπήρξε πολέμιος του συστήματος της μουσικής εκπαίδευσης από το Ωδείο Αθηνών κάτω από τη διευθυνση τότε τού Γ. Νάζου, όπως αυτό φαίνεται στό πόνημά του "Από την Ιστορίαν εις τα Πράγματα". Οι απόψεις του σχετίζονται κυρίως με το ωδειακό «κατεστημένο»,  όπου επικρίνει έντονα τόσο τις μεθόδους διδασκαλίας του πιάνου, όσο και τα στρυφνά εγχειρίδια διδασκαλίας της αρμονίας (Ρίχτερ), που έχουν ως αποτέλεσμα τη «γερμανοποίηση» της όλης διαδικασίας. Επίσης, από προφορική μαρτυρία του γιου του, Παναγιώτη, αντιπαθούσε τον Καλομοίρη. Οι έντονες αυτές αντιρρήσεις του υπήρξαν ζημιογόνες γιά την μουσική του "καριέρα'', προκάλεσαν τις αντιδράσεις και τον πόλεμο τού μουσικού κατεστημένου, και τον οδήγησαν να πάρει την απόφαση να αποσυρθεί και να εγκατασταθει από το 1905 οικογενειακώς μόνιμα στη Μύκονο. Εξέχουσες μουσικές προσωπικότητες της εποχής, όμως, «απέδιδαν τον παραγκωνισμό του αποκλειστικά στο ιδιόρρυθμο του χαρακτήρα του». Ο Λαυράγκας επικαλέστηκε την «αβουλία» του Αξιώτη, ο δε Λαμπελέτ, αναφερόμενος στην πρώτη δημόσια εκτέλεση έργου του, χαιρετίζει «[…]με αληθινήν χαράν την εμφάνισιν του νέου και εξ υπαιτιότητός του αργοπορήσαντος αγωνιστού εις την παλαίστραν της τέχνης».

Εργογραφία

Δεν υπάρχει κάποιο έργο του Αξιώτη που να έχει εκδοθεί. Τα τραγούδια του, ειδικά, βρίσκονται στην κατοχή ιδιωτών,  ενώ τα υπόλοιπα είναι στη συντριπτική τους πλειονότητα αχρονολόγητα. Παραμένουν ανέκδοτα, αδισκογράφητα και, κάποια εξ αυτών, -ακόμα και σήμερα- ανεκτέλεστα.
Βόνιτσα

Ιστορία

Η σύγχρονη πόλη είναι χτισμένη πολύ κοντά στο αρχαίο Ανακτόριο, γι' αυτό άλλωστε και η πρώην ονομασία του δήμου, έδρα του οποίου είναι η Βόνιτσα, ονομαζόταν Δήμος Ανακτορίου. Το αρχαίο Ανακτόριο ήταν σημαντική πόλη της Ακαρνανίας και ιδρύθηκε από τους Κορίνθιους το 630 π.X. Όπως και οι περισσότερες πόλεις της Ακαρνανίας παρήκμασε όταν οι Ρωμαίοι ίδρυσαν τη Νικόπολη στην απέναντι πλευρά του Αμβρακικού και ανάγκασαν τους κατοίκους της περιοχής να μεταφερθούν εκεί. Με τον καιρό, στα Βυζαντινά χρόνια η πόλη άκμασε ξανά, με το όνομα Βόνιτσα αυτή τη φορά και στο ακριβές σημείο όπου βρίσκεται σήμερα. 
Κατά τη διάρκεια της Τουρκοκρατίας η πόλη πέρασε για ένα μεγάλο διάστημα υπό τον έλεγχο των Βενετών, και συγκεκριμένα από το 1684 έως το 1797. Το 1832 αποτέλεσε τμήμα του νέου Ελληνικού κράτους. Στις 4 Οκτωβρίου 1862, κατά την "Εξέγερση της Βόνιτσας", ο Θεοδωράκης Γρίβας ανέλαβε την αρχηγία επαναστατικής επιτροπής που προκάλεσε τελικά την εκθρόνιση του Όθωνα. 
Μερικά μόνο χιλιόμετρα ανατολικά από τη σημερινή Βόνιτσα, συγκεκριμένα στο ύψωμα «Αϊ -Λιάς», είχαν από παλιά εντοπιστεί τα ερείπια αρχαίας πόλης, η οποία ταυτίζεται πιθανώς με την Ηράκλεια, που μνημονεύεται από τον Πλίνιο (NH, IV, 4-5) στην παραλιακή ζώνη ανάμεσα στο Ανακτόριο και τον Εχίνο (από άλλους ερευνητές η Ηράκλεια ταυτίζεται με τα αρχαία ερείπια στη Ρούγα Παλιαμπέλων). Κατά την αυτοκρατορική περίοδο, με την ίδρυση της Νικόπολης, φαίνεται ότι ένα μέρος των κατοίκων της Ηράκλειας συμμετείχε στον «συνοικισμό» της, ενώ οι υπόλοιποι μετακινήθηκαν προς τη θάλασσα και  ίδρυσαν ένα νέο οικισμό στο ύψωμα του «Σωτήρα», που βρίσκεται στο βορειοανατολικό άκρο του όρμου της Βόνιτσας και στο οποίο διαπιστώθηκαν λείψανα ρωμαϊκού οικισμού.

Αξιοθέατα

Κυριότερο αξιοθέατο της πόλης είναι το ενετικό κάστρο της, το οποίο είναι από τα πιο καλοδιατηρημένα της Ελλάδας. Κτίστηκε στις αρχές του 11ου αιώνα (γύρω στα 1070) από τους Ενετούς, όταν αυτοκράτορες του Βυζαντίου ήταν οι Κομνηνοί που τους παραχώρησαν το προνόμιο να κτίσουν το φρούριο και να εκμεταλλευτούν εμπορικά το λιμάνι. Από το 1922, σύμφωνα με το ΒΔ 25-2-1922 - ΦΕΚ 28/Α/26-2-1922 είναι μεταξύ των "προεχόντων Βυζαντινών μνημείων".
Στην περιοχή υπάρχουν επίσης αρκετοί παλαιοί ναοί (της Παναγίας κοντά στο λιμάνι, ο μητροπολιτικός του Αγίου Σπυρίδωνος και του Αγίου Νικολάου) καθώς και το όμορφο πευκόφυτο νησάκι της Κουκουμίτσας στον κόλπο μπροστά από την πόλη το οποίο ενώνεται με γέφυρα και προσφέρεται για περιπάτους. Εκεί γίνονται διάφορες εκδηλώσεις όπως θέατρα, συναυλίες και χοροί από τους διάφορους συλλόγους χορού που έχουν την έδρα τους στην Βόνιτσα.
Σε απόσταση επίσης 12 χμ. βρίσκεται το αρχαίο Θύρρειο.
Μάρτιν Μπαρ

The Noblemen / The Penny Peeps

Ο Μπαρ ξεκίνησε την καριέρα του παίζοντας σαξόφωνο για τους The Moonrakers στις αρχές της δεκαετίας του '60 και τον Ιούλιο του 1966 έγινε μέλος των The Noblemen του Μπο Μπράμελ, οι οποίοι σύντομα μετονομάστηκαν σε The Motivation. Το συγκρότημα αποτελούνταν από τον τραγουδιστή Τζίμι Μαρς, τον μπασίστα Μπράιαν Στίβενς, τον κιμπορντίστα Μάικ Κέτλεϊ και το ντράμερ Μάλκολμ Τόμλινσον. Πραγματοποίησαν δύο εμφανίσεις στο κλαμπ "Marquee" του Λονδίνου και έπαιξαν σαν support συγκρότημα στους Cream στο "Upper Cut", ενώ στα μέσα του 1967 εμφανίζονταν για έξι εβδομάδες στο "Piper Club" της Ρώμης.
Εκείνη την περίοδο, ο Τζίμι Μαρς αποχώρησε, με τα υπόλοιπα μέλη να τον αντικαθιστούν με τον Ντένι Αλεξάντερ και να αλλάζουν το όνομα τους σε The Penny Peeps. Το συγκρότημα κυκλοφόρησε τα σινγκλ "Little Man With a Stick" και "I See the Morning" μέσω της "Liberty Records" με τον Μπαρ στην πρώτη κιθάρα. Ο Αλεξάντερ αποχώρησε έναν χρόνο αργότερα και το σχήμα άλλαξε και πάλι το όνομα του, σε Gethsemane, πριν διαλυθεί τον Δεκέμβριο του 1968. Μετά από μία σύντομη συνεργασία με τους Fat Matress του Νόελ Ρέντινγκ, ο Μπαρ εντάχθηκε στους Jethro Tull.

Προσωπική καριέρα

Για τέσσερις δεκαετίες, ο Μπαρ υπήρξε βασικό στέλεχος των Jethro Tull, ενώ στις αρχές της δεκαετίας του '90 ξεκίνησε την προσωπική του καριέρα, ηχογραφώντας τα άλμπουμ "A Summer Band" (1992), "A Trick of Memory" (1994), "The Meeting" (1996), "Stage Left" (2003) και "Away With Words" (2013). Στο τρίτο εξ αυτών, συμμετείχε ο μπασίστας Τζόναθαν Νόις, ο οποίος έναν χρόνο αργότερα έγινε μέλος των Jethro Tull μέχρι το 2007.
Στο "Stage Left" του 2003, ο Μπαρ πειραματίστηκε με μπλουζ, ακουστικές folk και ηλεκτρονικές συνθέσεις και την επόμενη χρονιά περιόδευσε με το προσωπικό του σχήμα για την προώθηση του.
Το 2012, περιόδευσε με τους New Day, οι οποίοι αποτελούνταν από τον Τζόναθαν Νόις, τον Πατ Ο' Μέι, τον Τζον Μίτσελ, τον Φρανκ Μιντ και τον Τζεφ Νταν.
Ο Μπαρ έχει συνεργαστεί με καλλιτέχνες όπως ο Πωλ ΜακΚάρτνεϋ, ο Φιλ Κόλινς, ο Γκάρι Μουρ, ο Τζο Μποναμάσα και ο Κρις Τόμπσον, ενώ το 2013 περιόδευσε μαζί με τους Fairport Convention.
Πρέβεδος Αχαΐας

Τοποθεσία

Βρίσκεται σε υψόμετρο περίπου 150 μέτρων, σε μια πεδινή έκταση πλησίον στον ποταμό Πείρο, ενώ απέχει περίπου 20 χλμ. από το κέντρο της Πάτρας και 6,5 χλμ. από την Χαλανδρίτσα, έδρα του Δήμου Ερυμάνθου. Γειτνιάζει με την Δαφνούλα, τα Μαστοραίικα-Σταμαίικα και το χωριό Φαραί. Κοντά του βρίσκονται επίσης και τα χωριά Αστέρι, Ίσωμα και Άνω και Κάτω Σταροχώρι. Το χωριό διατρέχει η Εθνική Οδός Πατρών-Τριπόλεως («111»).

Ονομασία

Η ονομασία του χωριού, σύμφωνα με τον Χρ. Κορύλλο, είναι ανθρωπωνυμικό και προέρχεται από τον πρώτο οικιστή της περιοχής με το όνομα Πρεβεδούρος. Ο Πρεβεδούρος εγκαταστάθηκε στην περιοχή επί Φραγκοκρατίας και έχτισε την κατοικία του αλλά και χάνι για την εξυπηρέτηση των ταξιδιωτών.

Ιστορικά στοιχεία

Επί Τουρκοκρατίας η περιοχή ήταν Οθωμανικό τσιφλίκι και ανήκε σε μια Οθωμανή, την ονομαζόμενη Τσιντήραινα. 
Ο Πρέβεδος αναφέρεται πρώτη φορά σε ενετικούς κατάλογους χωριών. Το 1689 είχε 32 οικογένειες, το 1700 είχε 28 οικογένειες και το 1828 είχε 28 οικογένειες. 
Όταν δημιουργήθηκε τις πρώτες δεκαετίες του 19ου αιώνα το διπλανό χωριό Λαλικώστα από κατοίκους του Λαλικώστα της ορεινής Αχαΐας, ήρθαν και κατοίκησαν στην περιοχή του Πρέβεδου κάτοικοι από την ίδια περιοχή. 
Το 1891, που πέρασε από εκεί ο Χρήστος Κορύλλος, υπήρχε και λειτουργούσε ακόμα το χάνι δίπλα στην γέφυρα του ποταμού Πείρου. Χάνι Πρεβεδούρου αναφέρει ο Χρ. Κορύλλος και στα 1903. Το 1939, από την εφημερίδα Νεολόγος των Πατρών, αναφέρεται ακόμα χάνι στην ίδια θέση δίπλα στη γέφυρα του Πείρου, πιθανότατα το ίδιο, ιδιοκτησίας Γιαννακούρα, το οποίο διασώζεται και σήμερα. Σύμφωνα με το άρθρο η γέφυρα ήταν μήκους 20 μέτρων και κατέρρευσε την προηγούμενη ημέρα λόγω της διάβρωσης των θεμελίων της από την ορμητικότητα των νερών του Πείρου.

Διοικητική εξέλιξη

Μεταξύ 1835-1845 υπήρχε στον τότε Δήμο Φαρών ο οικισμός Πράβιδας, που ίσως να ταυτίζεται με τον σημερινό Πρέβεδο. Ο Πρέβεδος αναγνωρίστηκε επίσημα ως οικισμός μόλις στις 17/03/1991 και προσαρτήθηκε στην τότε Κοινότητα Φαρών. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση «Καποδίστριας», προσαρτήθηκε στο νέο Δήμο Φαρρών μέχρι το 2010 που εντάχθηκε στο Δήμο Ερυμάνθου (ΦΕΚ 87Α - 07/06/2010) βάσει της Διοικητικής Μεταρρύθμισης «Καλλικράτης» που τέθηκε σε ισχύ από 01/01/2011.

Αθλητισμός

Στην περιοχή του Πρεβέδου υπάρχει το Αθλητικό Κέντρο Πρεβέδου που κατασκευάστηκε το 2000 και το οποίο διαθέτει τρία ποδοσφαιρικά γήπεδα, δύο με φυσικό χλοοτάπητα (γρασίδι) 11x11 και ένα με συνθετικό (πλαστικό) όπου είναι 7x7. Ανήκει σε ιδιώτη και βρίσκεται σε απόσταση λιγότερο του ενός χιλιομέτρου δυτικά της Ε.Ο. Πατρών-Τριπόλεως («111»).
Το κεντρικό γήπεδο 11x11 του αθλητικού κέντρου, γνωστό προφανώς ως Γήπεδο Πρεβέδου, έχει χρησιμοποιηθεί από τον Φωστήρα Οβρυάς ως έδρα του, την αγωνιστική περίοδο 2003-04 για τους εντός έδρας αγώνες του στο Πρωτάθλημα της Δ΄ Εθνικής, όπου κέρδισε την άνοδο ως Πρωταθλητής Αχαΐας την προηγούμενη περίοδο (2002-03), λόγω ότι τότε ο αγωνιστικός χώρος της φυσικής έδρας της ομάδας της Οβρυάς ήταν ακόμη ξερός. Το κεντρικό γήπεδο, όπως και τα άλλα δύο έχουν έχει από διάφορα άλλα σωματεία -κυρίως της γύρω περιοχής- για αγώνες του τοπικού πρωταθλήματος.
Ορθοδοξία στη Νορβηγία

Η Ορθόδοξη Εκκλησία της Νορβηγίας αριθμεί σήμερα 8.492 μέλη (2010) . Οι Ορθόδοξοι στη Νορβηγία είναι Ρώσοι, Σέρβοι, Έλληνες, Βούλγαροι, Ρουμάνοι και μερικοί Νορβηγοί.
Η Ορθόδοξη Εκκλησία στη Νορβηγία υπάρχει ήδη από το 1930, τότε με Ρώσο ιερέα. Το 1965 ιδρύθηκε η ελληνική κοινότητα με κύριο σκοπό να εξυπηρετήσει τις θρησκευτικές ανάγκες των ελληνορθόδοξων της χώρας και υπάγεται στην Μητρόπολη Σουηδίας και πάσης Σκανδιναβίας. Τα μέλη της ελληνορθόδοξης κοινότητας είναι συγκεντρωμένα κυρίως στην πρωτεύουσα της χώρας Όσλο όπου είναι και η έδρα της ενώ ενορίες-κοινότητες υπάρχουν και στις πόλεις Μπέργκεν και Σταβάνγκερ. 
Το 1987 αποκτήθηκε από την Ελληνική Κοινότητα και τη Μητρόπολη Σουηδίας και πάσης Σκανδιναβίας το κτίριο του Ιερού Ναού Ευαγγελισμού Θεοτόκου Όσλο και το 1992 έγιναν τα εγκαίνιά του. Το 2002 επισκέφθηκε τον ναό και τέλεσε δοξολογία ο Οικουμενικός Πατριάρχης Βαρθολομαίος.
Το έτος 2015 ιδρύθηκε η ενορία του Αγίου Νεκταρίου στο Σταβάνγκερ της Νορβηγίας  και το 2017 ιδρύθηκε η ενορία του Αγίου Εθνοϊερομάρτυρος Χρυσοστόμου Σμύρνης στην πόλη Μπέργκεν Νορβηγίας.
Ακόμη υπάρχει η σερβική ενορία αλλά και η ενορία του Αγίου Γερμανού της Αλάσκας, κοντά στο Κρίστιανσαντ, που ανήκει στην εξαρχία του Οικουμενικού Πατριαρχείου Κωνσταντινουπόλεως και εξυπηρετεί τους Ρώσους της Διασποράς.
Α.Σ. Νίκη Αμαρουσίου

Ιστορική αναδρομή

Κατά την αγωνιστική περίοδο, 2010-11, στα πλαίσια της Α' Κατηγορίας Ε.Σ.Π.Α.Α.Α., η Νίκη Αμαρουσίου τερμάτισε στη 2η θέση της τελικής βαθμολογικής κατάταξης. Την επόμενη χρονιά, 2011-12, ολοκλήρωσε τις αγωνιστικές της υποχρεώσεις στην 5η θέση της βαθμολογίας.

Έντυπο

Τα έτη 2003 και 2004 ο σύλλογος εξέδιδε το μηνιαίο περιοδικό Νέοι Ορίζοντες, το οποίο αργότερα ανέστειλε την κυκλοφορία του.
Διονύσιος Βέγιας

Βιογραφία

Γεννήθηκε στην Κεφαλονιά το 1810. Σπούδασε ζωγραφική στην Ρώμη, όπου και εργάστηκε μετά το πέρας των σπουδών του. 
Επέστρεψε στην Κέρκυρα το 1839. 
Ακολούθησε την ακαδημαϊκή σχολή της ζωγραφικής με επιρροή από την ιταλική ζωγραφική. 
Πέθανε στην Κέρκυρα το 1884
Γιώργος Σκαρτάδος

Σε συλλογικό επίπεδο

Ξεκίνησε την επαγγελματική του καριέρα στην ομάδα της γενέτειράς του, τη Ρόδο, με την οποία αγωνίστηκε και στην Α΄ Εθνική. Το καλοκαίρι του 1982 πήρε μεταγραφή για τον ΠΑΟΚ στον οποίο έμεινε για μία δεκαετία, κατακτώντας ένα πρωτάθλημα, το 1985. Στο διάστημα που αγωνίστηκε στον ΠΑΟΚ σημείωσε 84 γκολ σε αγώνες Α΄ Εθνικής, επίδοση που τον κατατάσσει στην τέταρτη θέση των σκόρερ στην ιστορία του συλλόγου.
Το 1992 μετακόμισε στον Ηρακλή στον οποίο παρέμεινε για τρία χρόνια. Το 1995 συνέχισε την καριέρα του στον Ολυμπιακό στον οποίο παρέμεινε δύο χρόνια και κατέκτησε ένα ακόμα πρωτάθλημα, το 1997. Μετά τον Ολυμπιακό αγωνίστηκε για μικρό διάστημα στον Ιάλυσο, που αγωνιζόταν τότε στην Γ΄ Εθνική, ολοκληρώνοντας την ποδοσφαιρική του δράση.

Στην εθνική Ελλάδας

Ο Γιώργος Σκαρτάδος αγωνίστηκε με την Ελλάδα σε 26 αγώνες πετυχαίνοντας 3 γκολ. Η πρώτη του εμφάνιση πραγματοποιήθηκε στις 15 Μαΐου 1983.

Μετά το ποδόσφαιρο

Στα επόμενα χρόνια δραστηριοποιήθηκε ως προπονητής και μέχρι σήμερα έχει περάσει από τους πάγκους αρκετών ομάδων, κυρίως ερασιτεχνικών.
N-αιθυλανιλίνη

Με αντιδραστήρια Grignard

Μέσω οργανομαγνησιακών ενώσεων και αιθυλοχλωραμίνης:

Αποικοδόμηση N-αιθυλοβενζαμιδίου

Με αποικοδόμηαη N-αιθυλοβενζαμίδιου κατά Hofmann:

Αιθυλαμίνωση βενζολίου

Αμίνωση βενζολίου κατά Friedel-Crafts προς ανιλίνη:

Οξεοβασική συμπεριφορά

1. Συμπεριφορά βάσης - Παράγει άλατα με οξέα.:
2. Συμπεριφορά οξέος - Παράγει άλατα με ισχυρές βάσεις:

Ακυλίωση αμινομάδας

1. Με ακυλαλογονίδια.:
2. Με ανυδρίτες καρβονικών οξέων:
3. Με εστέρες:

Προσθήκη

1. Προσθήκη σε διπλούς δεσμούς. Π.χ. με αιθένιο δίνει N,N-διαιθυλανιλίνη:
2. Προσθήκη σε τριπλούς δεσμούς.. Π.χ. με αιθίνιο δίνει N-αιθυλο-N-βινυλανιλίνη:
Μακάμπι Ιρόνι Ασντόντ

Ο σύλλογος αποκαταστάθηκε

Τον Απρίλιο του 2015 ο σύλλογος επανιδρύθηκε από τους υποστηρικτές του. Και εγγραφούν για να συμμετάσχουν στην πιο πρόσφατη ισραηλινή πρωτάθλημα (Liga Gimel). Στο τέλος της σεζόν του 2015/2016, η ομάδα προχώρησε στο 4ο τμήμα του Ισραήλ (Liga Bet).
Σύγκρουση

Γενικά ο όρος σύγκρουση χαρακτηρίζει οποιαδήποτε κατάσταση ή συμπεριφορά κατέναντι εμπλεκομένων μερών. Ανάλογα δε των μερών αυτών ο όρος λαμβάνει και ιδιαίτερη διάσταση π.χ. σύγκρουση (ατύχημα), (οχημάτων, πλοίων κ.λπ.), ένοπλη σύγκρουση, κοινωνική σύγκρουση, σύγκρουση νόμων, σύγκρουση συμφερόντων, σύγκρουση ατόμων και σωματιδίων στη φυσική κ.λπ.
Ιδιαίτερο όμως χαρακτήρα προσλαμβάνει ο όρος στη κοινωνιολογία, ως ανθρώπινη συμπεριφορά, σε κοινωνική αλληλεπίδραση, όπου και αποδίδεται στην ελληνική συνώνυμα και με τους όρους "Διαμάχη", "Πάλη", "Αγώνας", "Ανταγωνισμός", ακόμα και "Αντίθεση". Σημειώνεται ότι στην ελληνική γλώσσα δεν έχει καθιερωθεί συγκεκριμένος όρος, εξ ου και η ποικιλία αυτών που προβάλλονται από διάφορους Έλληνες συγγραφείς, ή μεταφραστές, παρότι ακριβέστερος όρος θεωρείται η Διαμάχη, διακριτός όρος από τον Ανταγωνισμό.
Γενικά αίτια των συγκρούσεων μπορεί να είναι λανθασμένες εκτιμήσεις ή υπερβάσεις (π.χ. σε ατυχήματα), πάλη αξιών, (π.χ. κοινωνικής θέσης, ή κοινωνικής επιβολής), άσκηση εξουσίας, επιδίωξη οικονομικών πόρων εκατέρωθεν μερών κ.ά., λαμβάνοντας διάφορες μορφές εκδήλωσης που μπορεί να είναι από μια περιορισμένη συμπλοκή (καυγάς), μέχρι απεργιακές κινητοποιήσεις με έκτροπα, ακόμα και επανάσταση.

Οι συγκρούσεις, στη πλειονότητά τους αν και μπορεί να προλαμβάνονται με νομοθετικές ρυθμίσεις, όταν αυτές εκδηλώνονται επιλύονται συνηθέστερα με διαπραγματεύσεις, είτε απ΄ ευθείας των μερών, είτε με διαιτησία.
Πόλυ Πάνου

Η ζωή της

Μπήκε στη δισκογραφία με το Πήρα τη στράτα την κακιά (1952) του Μπιθικώτση. Συνέχισε με το "Να πας να πεις της μάνας μου" των Ζαμπέτα- Τσάντα (1956) και "Τα αδέλφια δε χωρζουνε", "Τα λιμάνια", "Το δαχτυλίδι"," Άλλα μου λεν τα μάτια σου", "Ένα σφάλμα έκανα", "Εσένα δε σου άξιζε αγάπη", "Ο κόσμος όλος με κατακρίνει" και άλλα.  
Ίδρυσε, αρχικά μαζί με τον Πάνο Γαβαλά, τη δισκογραφική εταιρεία «Βεντέτα». Σημειώνεται ότι η Πόλυ Πάνου ήταν η πρώτη που τραγούδησε τα "Παιδιά του Πειραιά", που έγινε αργότερα διεθνής επιτυχία.
Απεβίωσε στις 27 Σεπτεμβρίου 2013 στην Αθήνα ύστερα από μάχη με τον καρκίνο.
Υπουργείο Εσωτερικών (Ιράκ)

Ιστορία

Υπό τον πρόεδρο Σαντάμ Χουσεΐν, το υπουργείο εκτελούσε ένα ευρύ φάσμα λειτουργιών, συμπεριλαμβανομένης της διατήρησης του Ιράκ απαλλαγμένου από τους εχθρούς του Χουσεΐν και άλλων που κρίθηκαν «ανεπιθύμητοι». Όταν οι Ηνωμένες Πολιτείες και οι δυνάμεις συνασπισμού βρήκαν και συνέλαβαν τον Χουσεΐν στον πόλεμο του Ιράκ, δεν καταργήθηκε, σε αντίθεση με το Υπουργείο Άμυνας και τις υπηρεσίες πληροφοριών. Η Συνδυασμένη Διακλαδική Δύναμη Κρούσης 7 σχεδίαζε να παραδώσει το συντομότερο δυνατό τα καθήκοντα αστυνόμευσης και εσωτερικής ασφάλειας. Αντ' αυτού, το υπουργείο απλώς αναδιαρθρώθηκε. Μετά το πέρασμα του νόμου για τη μεταρρύθμιση της Υπηρεσίας Προστασίας Εγκαταστάσεων, το υπουργείο απορρόφησε το προσωπικό της υπηρεσίας που είχε προηγουμένως τοποθετηθεί σε άλλα υπουργεία. Το υπουργείο απασχολούσε περίπου 380.430 υπαλλήλους και το Υπουργείο Οικονομικών ενέκρινε 3,8 δισ. δολάρια ΗΠΑ για τον προϋπολογισμό του 2008, δηλαδή αύξηση κατά 21% σε σχέση με το προηγούμενο έτος.
Διονύσης Χατζηδάκης

Βιογραφία

Γεννήθηκε στα Χανιά. Το 1965 εισάγεται κατόπιν εξετάσεων στη Σχολή Ναυτικών Δοκίμων. Ακολουθούν 27 χρόνια σταδιοδρομίας στο Πολεμικό Ναυτικό. Ήταν κυβερνήτης τριών πολεμικών πλοίων (της Ναρκοθέτιδος Αμβρακία, του Αρματαγωγού Ικαρία και Αντιτορπιλικού Αετός) και υπασπιστής δύο υπουργών Εθνικής Αμύνης (των Τζαννή Τζαννετάκη και Ιωάννη Βαρβιτσιώτη).
Από το 1991 ως το 1994 διετέλεσε Ναυτικός Ακόλουθος της Ελλάδας στο Παρίσι, όπου συμμετείχε στην επαναδιαπραγμάτευση των Μιράζ, στους χειρισμούς για την παραμονή των Κυανόκρανων του Ο.Η.Ε. στην Κύπρο και στις διαπραγματεύσεις για την εγκατάσταση βλημάτων ΕΧΟSET στην Κύπρο.
Είναι αθλητής του στίβου (400 μέτρα με εμπόδια), ρέκορντμαν και πανελληνιονίκης.
Είναι νυμφευμένος με τη Λένα Χατζηδάκη και έχει μια κόρη, τη Χριστιάνα Χατζηδάκη.

Πολιτική σταδιοδρομία

Από τον Μάιο του 1994 και για εννιά έτη διετέλεσε γενικός διευθυντής του πολιτικού γραφείου του πρώην πρωθυπουργού και επιτίμου προέδρου της Ν.Δ., Κωνσταντίνου Μητσοτάκη.
Το 1998 κατέρχεται ως υποψήφιος δήμαρχος και με ποσοστό 48% αναλαμβάνει επικεφαλής της μείζονος αντιπολίτευσης. Στις δημοτικές εκλογές του 2002 εκλέχθηκε δήμαρχος στο δεύτερο γύρο, με ποσοστό που άγγιξε το 55%. Τον Φεβρουάριο του 2003 εκλέγεται στο Διοικητικό Συμβούλιο της Π.Ε.Δ.Α (τέως Τ.Ε.Δ.Κ.Ν.Α.), θέση στην οποία επανεκλέχθηκε το 2007 και το 2011.
Στις δημοτικές εκλογές του 2006 εκλέχθηκε δήμαρχος, από τον πρώτο γύρο, με ποσοστό 52%. Στις δημοτικές εκλογές του 2010 επανεκλέχθηκε δήμαρχος, από τον πρώτο γύρο με ποσοστό 61,5%, πετυχαίνοντας ένα από τα υψηλότερα ποσοστά πανελλαδικά.
Τον Δεκέμβριο του 2012 επιλέχθηκε μεταξύ 350 Ευρωπαίων αιρετών και αξιωματούχων για την αυτοδιοικητική του πορεία μέσα στους 6 καλύτερους αυτοδιοικητικούς και του απενεμήθη ο τίτλος LOCAL LEADER OF THE YEAR από την Eπιτροπή Περειφερειών της Ε.Ε.
Στις δημοτικές εκλογές του 2014 επανεκλέχθηκε δήμαρχος, από τον πρώτο γύρο με ποσοστό 65,84%, πετυχαίνοντας ένα από τα υψηλότερα ποσοστά πανελλαδικά.
Στις βουλευτικές εκλογές του 2019 ήταν υποψήφιος με τη Νέα Δημοκρατία στην περιφέρεια Β3' Νότιου Τομέα Αθηνών και εξελέγη με 39.423 ψήφους.
Χαβιέρ Μπαρδέμ

Βιογραφία

Ο Χαβιέρ Μπαρδέμ γεννήθηκε την 1 Μαρτίου 1969 στη Λας Πάλμας των Κανάριων Νήσων. Η μητέρα του, Πιλάρ Μπαρδέμ, είναι επίσης ηθοποιός, ενώ ο πατέρας του ήταν επιχειρηματίας. Οι γονείς του χώρισαν λίγο καιρό μετά τη γέννησή του. Έχει έναν αδερφό, τον Κάρλος, και μια αδερφή, τη Μόνικα.

Καλλιτεχνική πορεία

Η πρώτη του εμφάνιση σε ταινία ήταν το 1990 στην ταινία The Ages of Lulu. Η πρώτη σημαντική του ταινία ήταν η ταινία Jamón, Jamón, στην οποία πρωταγωνίστησε μαζί με την Πενέλοπε Κρουζ, όπου έλαβε υποψηφιότητα για το Βραβείο Γκόγια. Η πρώτη του εμφάνιση σε ταινία του Χόλιγουντ ήταν στην ταινία Ο χορευτής του πάνω ορόφου του Τζον Μάλκοβιτς. Η πρώτη του, ωστόσο, μεγάλη εμπορική επιτυχία ήταν στην ταινία Πριν Πέσει η Νύχτα, στην οποία υποδύθηκε τον Κουβανό συγγραφέα Ρεϊνάλντο Αρένας, και του επέφερε την πρώτη του υποψηφιότητα για Όσκαρ. Το 2007 έπαιξε στην ταινία Καμιά Πατρίδα για τους Μελλοθάνατους των Αδερφών Κοέν και έγινε ο πρώτος Ισπανός που κέρδισε Όσκαρ Β' Ανδρικού Ρόλου. Έπαιξε, επίσης, στην κινηματογραφική μεταφορά του βιβλίου του Γκαμπριέλ Γκαρσία Μάρκες, Ο Έρωτας στα Χρόνια της Χολέρας. Επίσης, έπαιξε στην ταινία του Γούντι Άλλεν, Vicky Cristina Barcelona, και στο Eat Pray Love μαζί με την Τζούλια Ρόμπερτς. Το 2010 έλαβε μια υποψηφιότητα για Όσκαρ Α' Ανδρικού Ρόλου για την ταινία Biutiful του Αλεχάντρο Γκονσάλες Ινιάριτου. Το 2012 πρωταγωνίστησε στην  ταινία Τζέιμς Μποντ με τον τίτλο Skyfall και το 2013 στην ταινία Ο Συνήγορος (The Counselor) σε σκηνοθεσία Ρίντλεϊ Σκοτ.
Ρότζερ Μέισον

Κολλεγιακή καριέρα

Ο Ρότζερ Μέισον πέρασε από τα λύκεια Σίντουελ Φρεντς Σκούλ και Γκουντ Κάουνσελ ενώ στη συνέχεια και συγκεκριμένα το 1999 όντας 19 ετών εισήχθη στο Πανεπιστήμιο της Βιρτζίνια.
Με τη μπασκετική ομάδα του Πανεπιστημίου, τους Βιρτζίνια Κάβαλιερς, αγωνίστηκε για πρώτη φορά σε Κολλεγιακό πρωτάθλημα. Το 2002 αποφοίτησε από το πανεπιστήμιο σε ηλικία 22 ετών.

Επαγγελματική καριέρα

Το 2002 και μετά την αποφοίτησή του από το Πανεπιστήμιο της Βιρτζίνια, ο Μέισον συμμετείχε στα Ντραφτ του ΝΒΑ και κατάφερε να επιλεγεί από τους Σικάγο Μπουλς με τους οποίους αργότερα υπέγραψε επαγγελματικό συμβόλαιο συνεργασίας. Με την ομάδα του Σικάγο αγωνίστηκε ολόκληρη τη σεζόν 2002-03, και λίγο στις αρχές του 2003-04.
Επόμενες ομάδες της καριέρας του Μέισον μετά τους Σικάγο Μπουλς ήταν οι Τορόντο Ράπτορς, ομάδες επίσης του ΝΒΑ.
Στις αρχές του 2005, ο Μέισον αποφάσισε να αφήσει για πρώτη φορά στην καριέρα του την Αμερική και ταξίδεψε στην Ελλάδα με προορισμό τον Ολυμπιακό Πειραιώς, στον οποίο αγωνίστηκε για μία σεζόν χωρίς να καταφέρει ωστόσο να κατακτήσει κάποιο τίτλο.
Την περίοδο 2005-06 αγωνίστηκε με τη Χάποελ Ιερουσαλήμ, ομάδα του Ισραήλ.
Το 2006, ο Ρότζερ Μέισον επέστρεψε στην Αμερική και το ΝΒΑ, παίρνοντας μεταγραφή στους Ουάσινγκτον Ουίζαρντς, στους οποίους παρέμεινε για δύο χρόνια.
Τη διετία 2008-2010, ο Μέισον αγωνίστηκε με τους Σαν Αντόνιο Σπερς, ενώ το 2010 μεταπήδησε στους Νιου Γιορκ Νικς.
Στα τέλη του 2011 επέστρεψε στους Ουάσινγκτον Ουίζαρντς, ενώ το καλοκαίρι του 2012 υπέγραψε μονοετές συμβόλαιο συνεργασίας με τους Νιου Όρλεανς Χόρνετς.
Στις 27 Σεπτεμβρίου του 2013, ο Μέισον μετεγγράφη στους Μαϊάμι Χιτ, στους οποίους αγωνίστηκε μέχρι τις αρχές του 2014. Έκτοτε, ο Μέισον είναι ελεύθερος.

Διεθνείς συμμετοχές

Ο Ρότζερ Μέισον ήταν μέλος της μπασκετικής ομάδας των Ηνωμένων Πολιτειών της Αμερικής που συμμετείχε στην Πανεπιστημιάδα του 2001 η οποία διεξήχθη στο Πεκίνο. Ο Μέισον κατάφερε να κατακτήσει με την εθνική του ομάδα στη συγκεκριμένη διοργάνωση το χάλκινο μετάλλιο.
Κύκλος της ουρίας

Ο κύκλος της ουρίας είναι ένα μεταβολικό μονοπάτι με το οποίο το αμμώνιο το οποίο σχηματίστηκε από την αποικοδόμηση των αμινοξέων μετατρέπεται από τον οργανισμό σε ουρία, μορφή με την οποία αποβάλλεται από τα χερσαία σπονδυλωτά. Ο κύκλος ονομάζεται επίσης Κρεμπς-Χένσελειτ (Krebs-Henseleit), από τους επιστήμονες που τον ανακάλυψαν το 1932. Ήταν η πρώτη κυκλική μεταβολική πορεία που ανακαλύφθηκε. Η αντίδραση λαμβάνει χώρα στο ήπαρ.

Βλάβες του κύκλου

Ο κύκλος της ουρίας στο ήπαρ είναι η κύρια πορεία με την οποία απομακρύνεται το αμμώνιο από τον οργανισμό των χερσαίων σπονδυλωτών, όπως είναι ο άνθρωπος, ενώ δεν υπάρχει εναλλακτική οδός για την σύνθεση ουρίας. Οπότε οποιαδήποτε βλάβη στα βήματα του κύκλου μπορούν να είναι καταστρεπτικές. Όλες οι βλάβες έχουν ως σύμπτωμα την υπεραμμωνιαιμία, δηλαδή τα αυξημένα επίπεδα αμμωνίου στο αίμα. Τα συμπτώματα των περισσότερων από αυτές εμφανίζονται μια με δύο μέρες μετά την γέννηση, με τα ασθενή νεογνά να παρουσιάζουν λήθαργο και εμετούς και μπορεί να ακολουθήσει κώμα και τελικά μη αναστρέψιμη εγκεφαλική βλάβη.